ብሔራዊ ፕላን ኮሚሽን ቀጣዩን የዕድገትና ትራንስፎርሜሽን ዕቅድ እንዲቀርፅ ታዘዘ
አዲስ አበባ፤ ሐምሌ 22/2005 (ዋኢማ) – በቅርቡ የተቋቋመው ብሔራዊ ፕላን ኮሚሽን ሁለተኛውን ዙር የዕድገትና ትራንስፎርሜሽን ዕቅድ እንዲቀርፅ በጠቅላይ ሚኒስትር ጽሕፈት ቤት መታዘዙን ምንጮች ገለጹ፡፡የሚኒስትሮች ምክር ቤት በወሰነው ውሳኔ መሠረት የተቋቋመው አዲሱ ብሔራዊ ፕላን ኮሚሽን በቅርቡ በተደረገው የካቢኔ ሹመትና ሽግሽግ ኮሚሽነር የተሾመለት መሆኑ ይታወሳል፡፡ ኮሚሽኑ በሁለተኛው ዙር የዕድገትና ትራንስፎርሜሽን ዕቅድ ላይ በቅርቡ በተደረገው ሹመትና ሽግሽግ መሠረት ቀደም ሲል የኢንዱስትሪ ሚኒስትር ሆነው ሲያገለግሉ የነበሩት የገዥው ፓርቲ አባል ያልሆኑትና ለረዥም ዓመታት በከፍተኛ የመንግሥት ሥልጣን ላይ የቆዩት አቶ መኮንን ማንያዘዋል መሾማቸው አይዘነጋም፡፡ አቶ መኮንን በዴቨሎፕመንት ማኔጅመንት የመጀመሪያ ዲግሪያቸውን ሲያገኙ፣ ሁለተኛ ዲግሪያቸውን የተቀበሉት ደግሞ በዴቨሎፕመንት ኢኮኖሚክስ መሆኑን መረጃዎች ያመለክታሉ፡፡አቶ መኮንን ኢሕአዴግ በሚመራው መንግሥት ውስጥ በቀድሞው የፕላንና ኢኮኖሚ ልማት ሚኒስቴርና በኢኮኖሚ ልማትና ትብብር ሚኒስቴር በተለያዩ ኃላፊነቶችና በሚኒስቴር ዴኤታ ማዕረግ አገልግለዋል፡፡ በመቀጠል በገንዘብና ኢኮኖሚ ልማት ሚኒስቴር በሚኒስትር ዴኤታ ማዕረግ ሲያገለግሉ ቆይተው፣ ባለፉት ሦስት ዓመታት ደግሞ የኢንዱስትሪ ሚኒስትር ሆነው ሲሠሩ መቆየታቸው ይታወሳል፡፡ በተለይ በገንዘብና ኢኮኖሚ ልማት ሚኒስትር ዴኤታ በመሆን ለረዥም ዓመታት አገልግለዋል፡፡ አሁን በሥራ ላይ የሚገኘውን የዕድገትና ትራንስፎርሜሽን ዕቅድ በመቅረፅ ከቀድሞው ጠቅላይ ሚኒስትር መለስ ዜናዊ ጋር ከፍተኛ ተሳትፎ ማድረጋቸውን ምንጮች ያስረዳሉ፡፡አሁን የተቋቋመው ብሔራዊ ፕላን ኮሚሽን በእሳቸው እንዲመራ መደረጉም በዚሁ የልማት ዕቅድ ቀረፃና የትግበራ ክትትል ላይ ያላቸውን የረዥም ዓመታት ልምድና ዕውቀት ከግምት በማስገባት መሆኑን ምንጮች አስረድተዋል፡፡ሰሞኑን በጠቅላይ ሚኒስትር ጽሕፈት ቤት ለኮሚሽኑ በተሰጠው ትዕዛዝ መሠረት በዋናነት ሁለተኛውን ዙር የዕድገትና ትራንስፎርሜሽን ዕቅድ መንደፍ ላይ ትኩረት እንዲሰጥ፣ ለዚህም የሚረዳ አደረጃጀትና የሰው ኃይል የማሟላት ሥራን ኮሚሽነሩ በፍጥነት እንዲጀምሩ ኃላፊነት ተሰጥቷቸዋል ሲሉ ምንጮች አስረድተዋል፡፡በአሁኑ ወቅት በሥራ ላይ የሚገኘው የዕድገትና ትራንስፎርሜሽን ዕቅድ ሊጠናቀቅ የሁለት ዓመት ዕድሜ ብቻ የሚቀረው ሲሆን፣ ሁለተኛው ዙር ዕቅድ በአሁኑ አፈጻጸም የታዩ ጉድለቶችና መልካም አፈጻጸሞች ላይ መሠረት እንደሚያደርግ የገንዘብና ኢኮኖሚ ልማት ሚኒስትር ዴኤታ አቶ አህመድ ሽዴ ተናግረዋል፡፡ባለፈው ሐሙስ በተደረገ የፖሊሲ ውይይት ላይ ስለ ጉዳዩ ተጠይቀው፣ ብሔራዊ የፕላን ኮሚሽን ራሱን በተቋም ደረጃ እያወቀረ መሆኑንና ሲጠናቀቅም ዋነኛ ተግባሩ ቀጣዩን ዙር የዕድገትና ትራንስፎርሜሽን ዕቅድ መንደፍ ነው ሲሉ አቶ አህመድ ማረጋገጫ ሰጥተዋል፡፡ ኮሚሽኑን የሚመሩት አቶ መኮንን ቀደም ሲል በገንዘብና ኢኮኖሚ ልማት ሚኒስቴር ባልደረባ በነበሩበት ወቅት ከዚሁ የዕቅድ ቀረፃ ጋር ልምድ ያካበቱ በመሆኑ፣ ሁለተኛው ዙር የዕድገትና ትራንስፎርሜሽን ዕቅድ የተሻለ እንደሚሆን እምነታቸውን ገልጸዋል፡፡ኮሚሽኑ ሁለተኛውን ዙር ዕቅድ ከመንደፍ ባሻገር በትግበራ ላይ የሚገኘውን ዕቅድ በቀጣዮቹ ዓመታት የተሻለ አፈጻጸም እንዲያስመዘግብ ጉድለቶችን በመለየት፣ የመውጫ አቅጣጫ የማስቀመጥ ኃላፊነትም እንደተሰጠው ምንጮች ለሪፖርተር ገልጸዋል፡፡ (ሪፖርተር  ጋዜጣ)